1Uvod

V enajstem poročilu o premestitvi in preselitvi je prikazano posodobljeno stanje na področju izvajanja programov za premestitev in preselitev od zadnjega poročila z dne 2. marca, obravnavane pa so tudi vrzeli in ukrepi, ki jih je še treba sprejeti, da bodo izpolnjene zaveze iz obeh programov.

Čeprav migranti še naprej prihajajo v manjšem številu, je Grčija še vedno pod pritiskom, saj je na njenem ozemlju še več kot 62 200 migrantov; od tega jih je približno 14 000 na otokih, približno 48 200 pa v celinski Grčiji. V Italijo je od začetka leta prispelo 24 672 oseb, kar pomeni v primerjavi z enakim obdobjem leta 2016 povečanje za 36 %. Število prispelih Eritrejcev, ki so v Italiji na prvem mestu med upravičenci do premestitve, se je leta 2017 močno zmanjšalo; Eritreja je z drugega mesta po številu prispelih migrantov v Italiji leta 2016 (11,5 % oseb) do marca 2017 zdrsnila na deseto mesto (samo 2,4 % oseb). Kljub temu zmanjšanju pa je v Italiji še vedno veliko število Eritrejcev (11 000), ki so večinoma prispeli leta 2016 in ki bi jih bilo treba premestiti v druge države članice. Premestitev tako ostaja ključni ukrep za zmanjšanje pritiska na Grčijo in Italijo z delitvijo odgovornosti pri obravnavanju migrantov, ki očitno potrebujejo mednarodno zaščito.

Kot se je že poročalo, število ljudi v Italiji in Grčiji, ki so upravičeni do premestitve, ne dosega števila, ki je predvideno v sklepih Sveta. Doslej je bilo v Grčiji registriranih 26 997 upravičenih prosilcev, v Italiji pa 8 000. Iz Grčije, kjer naj bi število registriranih prosilcev za premestitev ostalo stabilno, je še vedno treba premestiti približno 14 000 oseb. Premestitev vseh upravičenih oseb v naslednjih mesecih je torej izvedljiva in bi jo bilo treba obravnavati prednostno. Z mesečnima ciljema vsaj 1 500 premeščenih oseb iz Italije in vsaj 3 000 iz Grčije naj bi se olajšala in pospešila premestitev vseh upravičencev na učinkovit način in brez težav, in sicer v časovnem okviru iz sklepov Sveta, tako da bi bil izpolnjen cilj tega nujnega ukrepa.

Komisija vztrajno poziva države članice, naj okrepijo svoja prizadevanja, da bi dosegle zastavljene cilje glede premestitve, in jim je pripravljena pomagati pri izpolnjevanju njihovih pravnih obveznosti. Malteško predsedstvo Svetu EU je med zasedanjem Sveta za pravosodje in notranje zadeve 27. marca 2017 organiziralo posebno sejo za obravnavo pospešitve premestitev. Nekateri rezultati so že vidni. Nekatere države članice, ki so upočasnile svoje sodelovanje, spet sprejemajo premeščene osebe. Zahvaljujoč vsem zadevnim deležnikom je bil dosežen napredek, tako da so mesečne premestitve dosegle rekordno število (več kot 1 600 premeščenih oseb iz Grčije in več kot 800 iz Italije), skupaj pa je bilo do 10. aprila 2017 premeščenih 16 340 oseb (5 001 iz Italije in 11 339 iz Grčije]. To pomeni 27-odstotno povečanje glede na najboljši predhodni mesec.

Vendar so potrebna nadaljnja okrepljena in usklajena prizadevanja vseh držav članic, zlasti tistih, ki še ne sodelujejo pri premestitvah, ter dobro sodelovanje med vsemi udeleženimi akterji, da bi bilo mogoče vse upravičene osebe iz Italije in Grčije premestiti do septembra 2017. Kot je bilo navedeno že v prejšnjih poročilih, so pogoji za izvajanje premestitve zdaj v celoti izpolnjeni, operativne infrastrukture pa v celoti vzpostavljene. Medtem ko so Italija, Grčija, agencije EU in mednarodne organizacije povečale svoje zmogljivosti za izpolnjevanje zastavljenih ciljev, pa nekaterim državam članicam še vedno ne uspe, da bi se držale časovnih okvirov, ki so bili za nekatere korake določeni v protokolih o premestitvi, tako da nastajajo ozka grla, zaradi katerih so intenzivnejše premestitve nemogoče. Enajsto poročilo vsebuje priporočila za posamezne države članice, katerih namen je odpravljanje teh ozkih grl, ki spodkopavajo skupna prizadevanja za olajšanje in pospešitev premestitev.

Kar zadeva preselitev, izvajanje sklepov iz julija 2015 o preselitvi 22 504 oseb še naprej uspešno poteka, saj je bilo doslej preseljenih 15 492 oseb, ki potrebujejo mednarodno zaščito, kar je več kot dve tretjini zastavljenega cilja. Od 28. februarja 2017 je bilo preseljenih 1 070 oseb, predvsem iz Turčije, Jordanije in Libanona. Del preselitev v okviru tega evropskega programa je namenjen tudi izvajanju preselitev na podlagi izjave EU in Turčije. Od začetka izvajanja 4. aprila 2016 je bilo na podlagi tega mehanizma iz Turčije v EU preseljenih 4 618 Sircev, vključno s 1 053 osebami, ki so bile preseljene od prejšnjega poročila.

2Premestitev

Proces premestitve je bil ta mesec še hitrejši, z dodatnimi prizadevanji pa bi bilo mogoče doseči tudi zastavljene cilje.

Absolutno gledano je doslej največ prosilcev za premestitev sprejela Nemčija (3 511), sledita pa ji Francija (3 157) in Nizozemska (1 636). Trenutno sta Malta in Finska edini državi članici, ki sta na dobri poti, da v roku izpolnita svoje obveznosti za Italijo in Grčijo (glej Prilogo 3). Luksemburg, Nizozemska in Portugalska prav tako vztrajno napredujejo pri izpolnjevanju obveznosti za Grčijo in Italijo. Norveška bo kmalu izpolnila svoje zaveze glede premestitve.

Pri nekaterih drugih državah članicah pa je stanje še vedno nezadovoljivo. Madžarska in Poljska še vedno ne sodelujeta v programu za premestitev, tako da ne izpolnjujeta svojih pravnih obveznosti. Češka od maja 2016 ni predložila zavez, od avgusta 2016 pa ni sprejela nobene premeščene osebe, kar pomeni, da je sprejela manj kot 1 % dodeljenih prosilcev. Bolgarija, Hrvaška in Slovaška so sprejele zelo majhno število oseb (2 % dodeljenih prosilcev).